LT Europos Sąjungos oficialusis leidinys L 134/18

KOMISIJOS REGLAMENTAS (ES) 2017/874

2017 m. gegužės 22 d.

kuriuo dėl butano (E 943a), izobutano (E 943b) ir propano (E 944) naudojimo dažiklių preparatuose iš dalies keičiamas Europos Parlamento ir Tarybos reglamento (EB) Nr. 1333/2008 III priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 III priede nustatytas Sąjungos maisto priedų, leidžiamų naudoti maisto prieduose, maisto fermentuose, maisto kvapiosiose medžiagose, maistingosiose medžiagose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus prašymą;

(3) 2016 m. sausio 26 d. pateikta paraiška dėl leidimo naudoti butaną (E 943a), izobutaną (E 943b) ir propaną (E 944) kaip propelentus II grupės ir III grupės dažiklių preparatuose, kaip apibrėžta Reglamento (EB) Nr. 1333/2008 II priedo C dalyje. Pagal Reglamento (EB) Nr. 1331/2008 4 straipsnį su paraiška vėliau supažindintos valstybės narės;

(4) naudojant butaną, izobutaną ir propaną kaip propelentus gali susidaryti toks slėgis, kurio reikia dažiklių preparatams išstumti iš purkštuvo ir dažikliams tinkamai vienodai paskirstyti maisto produktuose;

(5) 1991 m. Maisto mokslinis komitetas įvertino propano, butano ir izobutano kaip ekstrahavimo tirpiklių saugą ir nustatė, kad juos naudoti pagal tokią paskirtį galima, jeigu leidžiamoji vienos medžiagos liekanų koncentracija maisto produktuose yra 1 mg/kg (3);

(6) 1999 m. Maisto mokslinis komitetas pareiškė nuomonę dėl propano, butano ir izobutano kaip dujinių propelentų naudojimo aliejiniuose aerozoliniuose kepimo ir virimo purkštuvuose bei vandeniniuose emulsiniuose kepimo ir virimo purkštuvuose (4) ir padarė išvadą, kad, atsižvelgiant į mažą dujinių propelentų liekanų koncentraciją, juos naudojant kepimui ir virimui riebaluose nekyla toksikologinių problemų;

(7) pareiškėjo pateikti analizės duomenys patvirtino, kad praėjus vienai valandai po įvairių maisto produktų apipurškimo butano (E 943a), izobutano (E 943b) ir propano (E 944) liekanų koncentracija yra mažesnė nei leidžiamoji 1 mg/kg koncentracija;

(8) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 III priede nustatytą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą negalėtų būti daromas poveikis žmonių sveikatai. Kadangi leidimas dažiklių preparatuose naudoti butaną (E 943a), izobutaną (E 943b) ir propaną (E 944) kaip propelentus yra to sąrašo atnaujinimas ir nėra tikėtina, kad tai darys poveikį žmonių sveikatai, nebūtina prašyti Tarnybos pateikti nuomonę;

(9) todėl tikslinga leisti naudoti butaną (E 943a), izobutaną (E 943b) ir propaną (E 944) kaip propelentus II grupės ir III grupės dažiklių preparatuose, kaip apibrėžta Reglamento (EB) Nr. 1333/2008 II priedo C dalyje. Dėl užsidegimo rizikos ir laiko, kurio reikia, kad propelentų koncentracija sumažėtų iki mažiau nei 1 mg/kg siekiančios leidžiamosios koncentracijos, tikslinga leisti propelentus naudoti tik profesionaliems naudotojams, siekiant užtikrinti, kad būtų laikomasi standartinių pramonės protokolų ir praeitų pakankamai laiko nuo purškimo iki vartojimo, kad būtų įvykdytas reikalavimas dėl leidžiamosios liekanų koncentracijos;

(10) todėl Reglamento (EB) Nr. 1333/2008 III priedas turėtų būti atitinkamai iš dalies pakeistas;

(11) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1333/2008 III priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. gegužės 22 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) 1992 m. Maisto mokslinio komiteto ataskaitos, 14-asis rinkinys.

(4) Opinion on propane, butane and ISO-butane as propellant gases for vegetable oil-based aerosol cooking sprays and water-based emulsion cooking sprays. Maisto mokslinis komitetas, 1999 m. kovo 29 d.